31981D0420
L 162/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 19 май 1981 година
за подписване на Протокола за сътрудничество в борбата срещу замърсяването на Средиземно море с нефт и други вредни вещества в случаи на аварии
(81/420/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 235 от него,
като взе предвид предложението на Комисията,
като взе предвид становището на Европейския парламент (1),
като има предвид, че на срещата си в Копенхаген на 7 и 8 април 1978 г. Европейският съвет реши, че Общността трябва да си постави за основна цел предотвратяването и контрола на замърсяването на морето, по-специално от въглеводороди, и поиска от Съвета, действащ по предложение на Комисията, и от държавите-членки да въведат незабавно подходящи мерки в рамките на Общността и да заемат обща позиция в съответните международни органи, по-специално по отношение на изследването и прилагането на ефективни мерки за контрол върху замърсяването;
като има предвид, че програмите за действие на Европейските общности относно околната среда (2) подчертават колко е важно за Общността да се бори със замърсяването на морето като цяло, предвиждат, inter alia, действия на Общността за борба със замърсяването, предизвикано от транспорта и корабоплаването и определят защитата на морските води с оглед запазване на екологичното равновесие за приоритетна задача;
като има предвид, че Барселонската конвенция за опазване на Средиземно море от замърсяване от 16 февруари 1976 г. предвижда, inter alia, че трябва да се вземат необходимите мерки, за да се осигури сътрудничество в борбата срещу замърсяването на Средиземно море с нефт и други вредни вещества в случаи на аварии;
като има предвид, че член 24 от Барселонската конвенция посочва, че Конвенцията и протоколите към нея са открити за подписване от Европейската икономическа общност; като има предвид, че същата е подписала вече Конвенцията за опазване на Средиземно море от замърсяване и Протокола за предотвратяване на замърсяването на Средиземно море от изхвърляне от кораби и самолети;
като има предвид, че Протоколът за сътрудничество в борбата срещу замърсяването на Средиземно море с нефт и други вредни вещества в случаи на аварии предвижда страните да си сътрудничат при изготвяне на аварийни планове, насърчаване на методи за контролиране замърсяването на морето с въглеводороди, разпространение на информация относно организацията на ресурсите и новите методи за предотвратяване и контрол на замърсяването и разработка на съответни изследователски програми;
като има предвид, че е необходимо Общността да се присъедини към протокола в съответствие с член 26 от Барселонската конвенция, ако трябва да се използват механизмите на Общия пазар за постигане на една от целите на Общността при защита на околната среда и качеството на живота; като има предвид, че Договорът не предвижда правомощие за предприемане на такива действия;
като има предвид, че е необходимо Общността да се присъедини към споменатия протокол, за да участва в обмена на информация и общата изследователска дейност и по такъв начин да постигне горепосочената цел, успоредно с държавите-членки и без да накърнява ролята, която те са играли досега в рамките на Барселонската конвенция; като има предвид, че с това не се накърняват бъдещите актове на Общността;
като има предвид, че посоченият протокол предвижда обмен на информация, общи изследвания и сътрудничество в морето, които по своя характер не съставляват общи правила, които може да бъдат засегнати от споразумения, които държавите-членки могат да поискат да сключат в рамките на тази област,
ПРИЕ НАСТОЯЩОТО РЕШЕНИЕ:
Член 1
Протоколът за сътрудничество в борбата срещу замърсяването на Средиземно море с нефт и други вредни вещества в случаи на аварии се одобрява от името на Европейската икономическа общност.
Текстът на протокола е приложен към настоящото решение.
Член 2
Председателят на Съвета депозира документите за присъединяване, както е предвидено в член 26 от Конвенцията от Барселона.
Съставено в Брюксел на 19 май 1981 година.